จี้คปภ.สอบตัวแทนประกันสากล
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

สมาคมฯหนุนออกใบอนุญาต มืออาชีพด้านวางแผนการเงิน
โพสต์ทูเดย์ — สมาคมตัวแทนฯ ยื่น คปภ.ขอหน่วยงานกลางจัดสอบใบอนุญาตที่ปรึกษาการเงินประกันชีวิตมาตรฐานสากล
นายบรรยง วิทยวีรศักดิ์ นายกสมาคมตัวแทนประกันชีวิตและที่ปรึกษาการเงิน เปิดเผยว่า ทางสมาคมตัวแทนฯ ได้ยื่นหนังสือถึงสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพื่อขอให้ คปภ.หาหน่วยงานกลางในการออกใบอนุญาตที่ปรึกษาทางการเงินประกันชีวิตมาตรฐานสากล เพื่อจัดสอบและออกใบอนุญาต ซึ่งตามมาตรฐานสากลจะต้องมีความรู้ด้านการวางแผนเพื่อการเกษียณ มีความรู้ด้านการวางแผนภาษี มีความรู้ด้านประกัน การลงทุนและจัดการมรดก 
ทั้งนี้ ในประเทศไทยยังไม่มีหน่วยงานใดที่ทำเรื่องที่ปรึกษาทางการเงินส่วนบุคคลเต็มรูปแบบ ส่วนใหญ่จะทำเรื่องการวางแผนการลงทุน การวางแผนภาษี และแต่ละหน่วยงานก็ต่างคนต่างทำ ไม่ได้ครบทั้งหมด 
สำหรับในส่วนของธุรกิจประกันก็จะมีใบอนุญาตตัวแทน และซิงเกิลไลเซนส์ที่ให้สามารถขายกองทุนได้ แต่ไม่ได้มีความรู้ครอบคลุมทุกประเภท
ด้านต่างประเทศจะมีคณะกรรมการการเงินแห่งชาติ ร่วมกันพัฒนาบุคลากรด้านการเงินและออกใบรับรองที่ปรึกษาการเงินส่วนบุคคล เช่น ที่สิงคโปร์และฮ่องกง แต่ประเทศไทย หน่วยงานที่เกี่ยวกับการเงินจะเป็นองค์การอิสระขึ้นตรงกับกระทรวงการคลัง แต่ไม่มีการแต่งตั้งคณะกรรมการการเงินแห่งชาติ แต่ละหน่วยงานจะแยกกันพัฒนาต่างหาก
สมาชิกของสมาคมฯ มีจำนวน 9,000 คน ยังไม่มีใครมีใบอนุญาตที่ปรึกษาทางการเงินตามมาตรฐานสากล เนื่องจากในประเทศไทยยังไม่มี เพียงแต่มีความรู้ด้านการลงทุนและมีความรู้เรื่องประกันชีวิต ซึ่งทางสมาคมได้นำหลักสูตรจากต่างประเทศเข้ามาและร่วมกับทางมหาวิทยาลัยทำการจัดอบรม แต่ในหลายเรื่องไม่สอดคล้องกับสภาพแวดล้อมธุรกิจประกันชีวิตในประเทศไทย จึงขอหยุดการอบรมไว้ก่อนและทำการปรับปรุงให้เหมาะสมกับประกันชีวิตไทย
“ในหลักสูตรมีเรื่องระบบสาธารณสุขของสหรัฐอเมริกา ซึ่งตัวแทนเราไม่ได้ไปขายประกันชีวิตที่สหรัฐอเมริกาอยู่แล้ว ก็เห็นว่าไม่ควรจะเรียน” นายบรรยง กล่าว
นางบุษรา อึ๊งภากรณ์ ผู้อำนวยการสมาคมประกันชีวิตไทย กล่าวว่า ปัจจุบันทางสถาบันพัฒนาความรู้ตลาดทุน (TSI) มีหลักสูตรสำหรับที่ปรึกษาการวางแผนทางการเงิน ซึ่งทางสมาคมประกันชีวิตได้มีส่วนร่วมในการเขียนหลักสูตรด้านประกันภัย ก็จัดอบรมครบทุกสาขาวิชา ทั้งด้านการวางแผนเงินออมเพื่อวัยเกษียณ การวางแผนประกันภัย การวางแผนภาษี การวางแผนการลงทุน หากตัวแทนสนใจสามารถเข้ารับการอบรมได้ 
ก่อนหน้านี้ นางบุษรา กล่าวว่า ผลจากการชุมนุมต่อต้านรัฐบาล ทำให้บริษัทประกันชีวิตหลายแห่งมีการงดสอบตัวแทน เพราะหลายบริษัทมีการจัดสอบตามโรงแรมเขตย่านแยกราชประสงค์ และบางบริษัทมีสาขาอยู่ที่สยามสแควร์ก็งดการจัดสอบ ทำให้ยอดสอบตัวแทนในช่วงเดือน มี.ค. ลดลงมากเพราะทางบริษัทประกันชีวิต จะคำนึงถึงความปลอดภัยของผู้ที่เดินทางเข้ามาสอบในบริเวณดังกล่าว ซึ่งได้ให้ทางบริษัทประกันชีวิตเปลี่ยนสถานที่ในการจัดสอบ
"จำนวนคนเข้าสอบตัวแทนใหม่ลดลงแต่ยอดขายประกันชีวิตช่วง 2 เดือนแรกเพิ่มขึ้นมาก เป็นผลมาจากยอดขายผ่านธนาคารเพิ่มสูงขึ้น จึงไม่ได้รับผลกระทบมาก"